Казан читендә йорт салуның ние бар – мүклисе дә чутлыйсы

	Фатирда яшәү рә­хәтрәкме, әллә шәхси йорттамы? Соңгы арада әнә шул сорау белән баш ватучылар саны арткан. Берәүләр уйлаган арада, икенчеләр Казан тирә­сен­дә­ге буш җирләрне алып бетереп бара. Бүген шәһәр эчен­дә үз йорты белән яшәргә теләүчеләр буш кишәр­лек­нең бер квад­рат метры өчен бер миллион сум акча түләр­гә риза. Ә Казан читендәге бистәләр­дә ун сутый коры җирне уртача ике миллион ярымга сатып алырга мөм­кин. Аннары йорт саласы гына кала. Анысының ние бар – мүклисе дә чутлыйсы...	 Социологлар үткәргән тик­шеренүләргә күз салсаң, моннан утыз ел элек ил халкы бер торактан икенчесенә ур­тача 49 елга бер тапкыр күченгән икән. Гади итеп ке­нә әйткәндә, кеше үз го­ме­рендә яшәү урынын бер тапкыр алыштырган. АКШта исә бу күрсәткеч 5–8 ел тәшкил иткән. Америка халкын куып тота алмасак та, соңгы елларда россиялеләр “түбәсен” ешрак алыштыра башлаган. Берничә ел элек “Иҗтимагый фикер” фонды үткәргән сораштыру нә­ти­җәләреннән күренгәнчә, ха­лыкның егерме проценты хә­зер яши торган фатир яисә йортына соңгы биш елда гына күчен­гән. Тагын унике проценты “өй туе”н 6–10 ел эчендә ясаган. Бер түбә астында яшәү вакыты 15–20 елга кадәр кимегән. Шунысы да бар: бу саннарга авыл халкы да керә. Ә менә вакытлыча фатир алып торучылар исәпкә алынмый. 
	Эльвира ВӘЛИЕВА	
Ватаным Татарстан

	№ 37 | 18.03.2015	


